ວັນທີ 30 ພະຈິກ 2018 ຢູ່ກະຊວງພາຍໃນ ໄດ້ມີພິທີລົງນາມມອບ-ຮັບທຶນສະໜັບສະໜູນເພື່ອປັບປຸງການປົກຄອງ ຫຼື ທຶນ ປປຄ (GPAR PSIF) ຈຳນວນ 850 ລ້ານກີບ ໃຫ້ກັບບັນດາໂຄງການເພື່ອປັບປຸງກົນໄກລະບົບການບໍລິຫານລັດ ແລະ ການປັບປຸງຄຸນະພາບການບໍລິການຢູ່ລາວຂຶ້ນ ຮ່ວມລົງນາມລະຫວ່າງທ່ານ ນິສິດ ແກ້ວປັນຍາ ຫົວໜ້າກົມແຜນການ ແລະ ການຮ່ວມມື ກະຊວງພາຍໃນ ທັງເປັນຫົວໜ້າກອງເລຂາແຜນງານປັບປຸງບູລະນະການປົກຄອງແຫ່ງຊາດ ແລະ ຕົວແທນຈາກ 16 ໂຄງການທີ່ໄດ້ຮັບສະໜັບສະໜູນທຶນ ປປຄ ມີທ່ານ ຄຳມູນ ວິພົງໄຊ ຮອງລັດຖະມົນຕີກະຊວງພາຍໃນ ທັງເປັນປະທານຄະນະບໍລິຫານງານແຜນງານປັບປຸງບູລະນະການປົກຄອງແຫ່ງຊາດ ພ້ອມຕົວແທນຂອງອົງການຜູ້ໃຫ້ທຶນ ໂດຍສະເພາະແມ່ນອົງການ ສປຊ ອົງການສະຫະປະຊາຊາດ ກອງທຶນເພື່ອການພັດທະນາ ແລະ ອົງການຮ່ວມມືເພື່ອການພັດທະນາຂອງປະເທດສະວິດ ພ້ອມພາກສ່ວນທີ່ກ່ຽວຂ້ອງເຂົ້າຮ່ວມ.
ສຳລັບທຶນສະໜັບສະໜູນເພື່ອປັບປຸງການປົກຄອງ ແມ່ນໂຄງການຍ່ອຍທີ່ສຳຄັນຂອງແຜນງານປັບປຸງບູລະນະການປົກຄອງແຫ່ງຊາດ ແລະ ແມ່ນອົງປະກອບໜຶ່ງຂອງໂຄງການສະໜັບສະໜູນການປົກຄອງແບບມີສ່ວນຮ່ວມ (GPAR GIDP) ທີ່ມີໄລຍະແຕ່ປີ 2017-2021 ເຊິ່ງຈຸດປະສົງຂອງທຶນເພື່ອປັບປຸງກົນໄກລະບົບການບໍລິຫານລັດ ແລະ ການປັບປຸງຄຸນະພາບການບໍລິການຂອງພາກລັດຢູ່ລາວ ໂດຍສອດຄ່ອງກັບນະໂຍບາຍຂອງພັກ-ລັດ ເປັນຕົ້ນ ແຜນພັດທະນາເສດຖະກິດ-ສັງຄົມແຫ່ງຊາດ ນະໂຍບາຍ 3 ສ້າງ ແຜນງານເຊື່ອມສານເປົ້າໝາຍພັດທະນາແບບຍືນຍົງ (SDG) ການສົ່ງເສີມບົດບາດຍິງ-ຊາຍ ການປົກປັກຮັກສາສິ່ງແວດລ້ອມ ແລະ ອື່ນໆ.